Koper kan glo nie Malema-huis betaal nieNorman Tloubatla. Foto: iAfrica “Ek stel nie belang om met die media te praat nie,” het Norman Tloubatla aan die koerant gesê. Volgens die berig sal die huis weer in die mark gesit word aangesien Tloubatla, wat ŉ R1 miljoen deposito vir die huis betaal het, nie daarin kon slaag om die volle bedrag bymekaar te kry nie. Tloubatla het in Mei vanjaar op ŉ veiling R5,9 miljoen gebie vir die huis. “Hy kon nie die balans betaal nie so die likwidateurs gaan die huis weer moet verkoop,” het ŉ bron aan die Sunday Times gesê. Daar is intussen ook glo op van Tloubatla se bates beslag gelê om R184 000 aan voormalige werknemers, wat glo onbillik ontslaan is, te betaal. Die arbeidshof in Johannesburg het die beslissing gemaak nadat Tloubatla glo ŉ bevel van die Metaal-en Ingenieurswese Bedingingsraad verontagsaam het. Die bedingingsraad het beveel dat Tloubatla sewe werknemers wat hy verlede jaar afgedank het, moet heraanstel en betaal. Tloubatla is die uitvoerende hoof van Magnified Designs in Roodepoort. Die maatskappy spesialiseer in die vervaardiging van padtekens.